《碧云寺》
清代·周金然

净域开丹嶂，精蓝倚碧天。登临迷胜概，徙倚谢尘缘。

幽戺从苔迷，长廊信屟穿。阶前流水赴，树杪落霞悬。

风堕斋时磬，花飞象外筵。鬼神呼窟宅，日月晕榜联。

出洞龙湫得，扪萝凤啸传。快应听雨过，倦可割云眠。

亭对娟娟竹，杯浮曲曲泉。终期结莲社，长此习安禅。

作者简介：江南上海人，字广居，号广庵。康熙二十一年进士。官洗马。工书法，告归时以平生所书进呈圣祖。有《广庵全集》。